《自桂东入城饯使长移节东广路过云头岭作》
宋代·萧立之

云头山中石头路，三年石上行三度。岁衣十疋饭两盂，有底踉蹡走风雨。

来得郁然无白须，鸣弲跨马东南趋。梦回楚徼隔鸿雁，日落赣江思鲤鱼。

苔香草舍云生处，青壁无梯鸟飞去。山根野店酒旗风，似我江南桃叶渡。

渡头翠浪吹长鲸，兰舟欲渡不得停。苍梧陈词叫帝子，天高水阔心怦怦。

邅余车兮遗余褋，倒卷缁尘入衣褶。山中春去不归来，苦笋生孙蕨生叶。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。